Nyt seuraa ensimmäisen varapuhemiehen vaali, joka toimitetaan noudattamalla Suomen perustuslain 34 §:n 2 momentin ja eduskunnan vaalisäännön 5 ja 6 §:n säännöksiä. Vaali toimitetaan siis umpilipuin. Edustajat tuovat äänestyslippunsa uurnaan nimenhuudon mukaan, joka toimitetaan aakkosjärjestyksessä. Pyydän huomauttaa, että ehdokkaan nimi on yksilöitävä riittävällä tarkkuudella, tarvittaessa myös etunimeä käyttäen. Avustajiksi äänestyslippujen tarkastamiseen ja äänten laskemiseen vaalissa pyydän seuraavat edustajat: Johanna Ojala-Niemelä, Arja Juvonen, Jukka Kopra ja Anu Vehviläinen. Totean, että annettuja ääniä ei julkilueta.
Äänestyksen tulos luetaan.
Kun edustaja Tuula Haatainen on saanut vaalissa enemmän kuin puolet annetuista hyväksytyistä äänistä, on hänet valittu eduskunnan ensimmäiseksi varapuhemieheksi vuoden 2019 valtiopäivien jäljellä olevaksi ajaksi.
Nyt seuraa toisen varapuhemiehen vaali, joka toimitetaan noudattamalla Suomen perustuslain 34 §:n 2 momentin ja eduskunnan vaalisäännön 5 ja 6 §:n säännöksiä. Vaali toimitetaan siis umpilipuin. Edustajat tuovat äänestyslippunsa uurnaan nimenhuudon mukaan, joka toimitetaan aakkosjärjestyksessä. Pyydän huomauttaa, että ehdokkaan nimi on yksilöitävä riittävällä tarkkuudella, tarvittaessa myös etunimeä käyttäen. Avustajiksi äänestyslippujen tarkastamiseen ja äänten laskemiseen vaalissa pyydän seuraavat edustajat: Suna Kymäläinen, Sheikki Laakso, Sinuhe Wallinheimo ja Esko Kiviranta. Totean, että annettuja ääniä ei julkilueta.
Äänestyksen tulos luetaan.
Kun edustaja Juho Eerola on saanut vaalissa enemmän kuin puolet annetuista hyväksytyistä äänistä, on hänet valittu eduskunnan toiseksi varapuhemieheksi vuoden 2019 valtiopäivien jäljellä olevaksi ajaksi.
Pyydän ensimmäistä ja toista varapuhemiestä vuorollaan antamaan eduskunnalle työjärjestyksen 4 §:ssä säädetyn juhlallisen vakuutuksen. Jag ber den förste och den andre vice talmannen att inför riksdagen i tur och ordning avge sin högtidliga försäkran i enlighet med 4 § i arbetsordningen.
Minä Tuula Irmeli Haatainen vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Tuula Irmeli Haatainen försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Minä Juho Seppo Antero Eerola vakuutan, että minä puhemiehenä voimieni mukaan puolustan Suomen kansan ja eduskunnan oikeutta valtiosäännön mukaan. Jag Juho Seppo Antero Eerola försäkrar att jag som talman efter all min förmåga skall försvara finska folkets och riksdagens rättigheter enligt konstitutionen.
Valtioneuvoston nimittämisestä seuraa jo asetettujen valiokuntien jäsenyyksiin ja varajäsenyyksiin muutoksia, joiden johdosta puhemiesneuvosto ehdottaa, että nämä toimielimet asetetaan uudelleen.
Uudelleen asetettavien valiokuntien ja tiedusteluvalvontavaliokunnan sekä Pohjoismaiden neuvoston Suomen valtuuskunnan, Euroopan neuvoston Suomen valtuuskunnan, Euroopan turvallisuus- ja yhteistyöjärjestön parlamentaarisen yleiskokouksen Suomen valtuuskunnan, eduskunnan pankkivaltuutettujen, Suomen Pankin tilintarkastajien, Kansaneläkelaitoksen valtuutettujen, Yleisradio Oy:n hallintoneuvoston, eduskunnan tilintarkastajien, Eduskunnan kirjaston hallituksen ja Itsenäisyyden juhlavuoden lastensäätiön valtuuskunnan vaalit toimitetaan tiistaina 18.6.2019 kello 14 pidettävässä täysistunnossa. Ehdokaslistat vaaleja varten on jätettävä keskuskansliaan viimeistään maanantaina 17.6.2019 kello 12.00.